2018-2019-мĕш вĕренÿ çулĕ

Шкул шайĕнчи олимпиада

Чăваш чĕлхипе литератури (Чăваш шкулĕ)

10 класс

Ыйтусем

Олимпиада ирттермелли вăхăт – 120 минут

Кашни ыйтăва тĕрĕс хуравласан чи нумаййи 50 балл пухма пулать

1. Панă текст стильне палăртăр. Текста мĕнле хайлавран илнĕ, ăна кам çырнă? *(6 балл)*

(1)Ка-ка-как! ка-ка-как! какалаççĕ хур кайăксем. (2)Кĕçех вĕсен çĕлен пек авкаланакан вăрăм карти хăвăрт çывхарса килни курăнчĕ. (3)Пысăк кайăксем хăватлă çуначĕсене сулласа нÿрелнĕ сывлăша вашлаттараççĕ. (4)Миçен вĕсем? (5)Пĕрре, иккĕ… вуннă… çирĕм… вăтăр… хĕрĕх… – шутласа кăларма çук. (6)Пурте мăйĕсене малалла тăсса шыва анса ларма васкаса вĕçеççĕ. (7)Аялта уйăх çутипе ялтăртатса выртакан кÿлĕ шывне курсан хăйсем тата хытăрах какалама тытăнчĕç. (8)Карта пуçĕ вĕсем тилмĕрнине тивĕçтерес терĕ пулмалла, кÿлĕ тавра вĕçсе çаврăннă тăванĕсене шыва анма чармарĕ. (9)Вара кунĕпе вĕçсе ывăннă хурсем шыв ĕçме, чăма-чăма çăвăнма, çунат çапса шăмпăртатма тапратрĕç.

(10)Çапла ырă курма никам та чăрмантармарĕ ывăннă кайăксене. (10)Вара вĕсем кÿлĕ варринче ишсе тăракан сулăсем патне пычĕç те унта апатланакан кăвакалсене хуса ярса елпешке таканасене сырса илчĕç.

(11)Ка-ка-как! ка-ка-как! кăшкăраççĕ хурсем.

(12) - Пĕр-пĕринпе калаçнă пекех, - пăшăлтатать хĕрарăм. – Ах, пĕлесчĕ, мĕн теççĕ-ши вĕсем?

2. 6-мĕш предложенире сасăсем сас паллинчен сахалтарах сăмах(сем) хăшĕ? Сăмахра (е сăмахсенче) миçе сасă тата миçе сас палли? *(4 балл)*

3. **Ка-ка-как!**(1)тата **ах**(12) сăмахсем хăш пуплев пайне кĕреççĕ? *(5 балл)*

4. **Шăмпăртатма** иккĕмĕшле сăмах мĕнле мелпе тата хăш пуплев пайĕнчен пулнă? *(5 балл)*

5. **Шутласа кăларма çук**(2) сăмах çăврăнăшĕн пĕлтерĕшне ăнлантарăр. *(3 балл)*

6. 2-мĕш предложени тытăмĕ енчен хăш ушкăна кĕрет? Тĕп членсене палăртăр. Çыхăну мелне ăнлантарăр. *(Тытăмне тĕрĕс палăртнăшăн -2 балл, тĕп членсене кăтартнăшăн – 2 балл, çыхăну мелне ăнлантарнăшăн – 3 балл. Пĕтĕмпе – 7 балл.)*

7.Çут çанталăк темипе çырнă хайлавсен ятне пиллĕкрен кая мар тупса çырăр , авторĕсене палăртăр. *(5 балл)*

8. Çак йĕркесене хăш хайлавран илнĕ? Авторĕ кам? Хайлавра саманан хăш тапхăрне сăнланă? «Çак юланутпа пыракансем çакă вăрманта çуралса ÿснĕ. Аллă çухрăма йĕри-тавра вĕсем вăрмана хăйсен кил картине пĕлнĕ пек пĕлнĕ. Сÿхеписем малтан чылайччен шарламасăр пычĕç. Çеçпĕл çичĕ ютă хушшине ĕçлеме кайни çинчен, ялĕ çинчен ерипен юрласа пырать. Ыттисем шухăша кайнă». *(Хайлав ячĕпе авторне пĕлнĕшĕн – пĕрер балл. Самана тапхăрне тĕрĕс палăртнăшăн – 3 балл. Пĕтĕмпе – 5 балл.)*

9. Мĕн вăл очерк? Очеркăн мĕнле тĕсĕсем пулаççĕ? Байкал кÿллине мухтаса çыракан автор кам? «Байкал» мĕнле очерк шутланать? (*Теори пĕлнĕшĕн – 1балл, тĕсĕсене палăртнăшăн – 3 балл. Хайлав авторĕшĕн – 1 балл. Очерк тĕсне пĕлнĕшĕн – 1 балл. Пĕтĕмпе – 5 балл.)*

10. Çут çанталăк темипе çырнă хăвăр пĕлекен сăвă тăрăх синквейн çырăр. Сăва ятне, авторне палăртăр. *(Синквейн çырнăшăн – 3 балл. Авторĕпе ятне кăтартнăшăн пĕрер балл. Пурĕ – 5 балл.)*